**Trygve Gulbranssen** (fødd 15. juni 1894 i Kristiania, død 10. oktober 1962 i Eidsberg) var ein norsk forfattar, forretningsmann og journalist, døypt *Trygve Emanuel Gulbrandsen*.

Gulbranssen er kjend for å ha skrive Bjørndalstrilogien; *Og bakom synger skogene* (1933), *Det blåser fra Dauingfjell* (1934) og *Ingen vei går utenom* (1935). Bøkene vart tekne godt imot av både kritikarar og ikkje minst av lesarar. Dei er omsette til meir enn 30 språk og har selt i over 12 millionar eksemplar. På eit tidspunkt før krigen førte trilogien han opp på fjerdeplass i verdsstatistikken over flest selte bøker. Med dei amerikanske omsetjingane opplevde han som einaste skandinaviske skjønnlitterære forfattar å få bøker oppført i «A list of books chosen for the White House»; ei rad bøker vald ut av amerikanske forleggarar og trykkjeri og overrakt Det kvite huset for å gje presidenten eit bibliotek med den beste samtidslitteraturen.

Han var au kjend som idrettsjournalist og skreiv først og fremst for bladet *Idrætsliv*, som han dreiv saman med P. Chr. Andersen og Einar Staff. Mange av dei mest kjende og typiske artiklane skreiv han som korrespondent for *Idrætsliv* og *Aftenposten* under Sommar-OL i åra mellom 1920 og 1936. Friidretten stod han nærmast og som idrettsadministrator fremja han sporten gjennom mange år. Han blir dessuten rekna for å ha ført orienteringssporten til Noreg, saman med Nils Dahl.

Gulbranssens eigentlege levebrød var som tobakksgrossist; saman med sine kompanjongar importerte han tobakk, sigarar, sigarettar, piper og liknande. Og engrosfirmaet vart det største i sitt slag i Noreg under leiinga hans. Han var ein vel akta og respektert forretningsmann både innanfor og utanfor Noregs grenser, og gjennom ei rad forretningsreiser rundt omkring i Europa skaffa han seg mange personlege venner som han heldt på livet ut.

I 1940 flytta Gulbranssen med familien til eit gardsbruk i Eidsberg. Her realiserte han bondedraumen, og til tross for at han sjølv ikkje tok del i dei daglege fysiske gjeremåla la han ned mykje arbeid og planlegging i gardsdrifta. Han var innflyttar, men isolerte seg ikkje på garden, og hadde eit godt forhold til naboar og andre. I 1955 var han au med på å starte Mysen Rotaryklubb, der han deltok aktivt og var chartermedlem fram til han døydde i 1962.

Bibliografi
-----------

### Bøker

* *Og bakom synger skogene*, Aschehoug, 1933
* *Det blåser fra Dauingfjell*, Aschehoug, 1934
* *Ingen vei går utenom*, Aschehoug, 1935

### Noveller og fortellingar

* *Prestebud av Bjørndals saga*, *Aftenposten*, 24. desember 1921
* *Da Gammel-Dag var blitt veik*, *Nationen*, 21. desember 1933
* *Den sorte port*, *Aftenposten*, 24. desember 1936.

I tillegg ei rad artiklar i *Idrætsliv*, 1916-1930. Han skreiv au om *Idrættens ansvar* i *Idrætsboken*.

Notar
-----

1. ↑  *Hoel,1997* s. 134
2. ↑  *Hoel, 1997* s. 59
3. ↑  *Hoel, 1997* s. 48
4. ↑  *Gulbranssen, 1997* s. 253

Referansar
----------

* *Denne artikkelen bygger på «Trygve Gulbranssen» frå Wikipedia på bokmål, den 12. desember 2010.*

* Hoel, Tore & Gulbranssen, Ragna (1997). *Manns plikt - En biografisk dokumentar om Trygve Gulbranssen/Veslas egen beretning*. Oslo: Aschehoug. ISBN 82-03-26059-4.  CS1 maint: Multiple names: authors list (link)

Bakgrunnsstoff
--------------

Wikifrasar Wikifrasar har ei sitatsamling som gjeld: **Trygve Gulbranssen**

* Trygve Gulbranssens offisielle heimeside

Vidare lesing
* Tore Hoel (1994). *Trygve Gulbranssen og kritikken*. Oslo: Aschehoug. ISBN 82-03-17453-1.
* Hoel, Tore. «Trygve Gulbranssen og den kritikerroste Bjørndal-trilogien». trygvegulbranssen.no. Henta 15. oktober 2010.
* Dr. C. Tazelaar (1937). «Over de beteekenis van de Gulbranssen-romans». *Stemmen des tijds* (på nederlandsk).  *Norsk tittel: «Om betydningen av Gulbranssens romaner.» Omsetjing av Bjørn Braaten.*
* Thor Steinar Fjeldstad: *Skogene I-III. En analyse av ideologi*. Hovedfagsavhandling, Universitetet i Oslo, 1975
* Tore Hoel (1997). «Trygve Gulbranssen og kulturradikalerne». *Norsk Litterær Årbok*.
* Tore Hoel. «Trygve Gulbranssen». Kunnskapsforlaget. Henta 21. november 2010.
* Hoel, Tore (2009). «Trygve Gulbranssen – utdypning (NBL-artikkel)». *Norsk biografisk leksikon (Oslo: Kunnskapsforlaget)*.

* Tore Stubberud (1984). *Et værelse i natten - en roman om Trygve Gulbranssen*. Oslo: Aventura.

  


|  |  |
| --- | --- |
| Autoritetsdata | 
* WorldCat
* BIBSYS
* Norsk biografisk leksikon
* Store norske leksikon
* Historisk befolkningsregister
* VIAF
* GND
* LCCN
* ISNI

 |